CELEX: 62011CJ0524
Language: fi
Date: 2012-09-06 00:00:00
Title: Unionin tuomioistuimen tuomio (kuudes jaosto) 6.9.2012.#Lowlands Design Holding BV vastaan Minister van Financiën.#Hoge Raad der Nederlandenin esittämä ennakkoratkaisupyyntö.#Yhteinen tullitariffi – Yhdistetty nimikkeistö – Tariffiluokittelu – Vauvojen ja pikkulasten potkupussit – Alanimike 6209 20 00 vai alanimike 6211 42 90.#Asia C-524/11.

UNIONIN TUOMIOISTUIMEN TUOMIO (kuudes jaosto)
      6 päivänä syyskuuta 2012 (
            *1
         )
      ”Yhteinen tullitariffi — Yhdistetty nimikkeistö — Tariffiluokittelu — Vauvojen ja pikkulasten potkupussit — Alanimike 6209 20 00 vai alanimike 6211 42 90”
      Asiassa C-524/11,
      jossa on kyse SEUT 267 artiklaan perustuvasta ennakkoratkaisupyynnöstä, jonka Hoge Raad der Nederlanden (Alankomaat) on esittänyt 23.9.2011 tekemällään päätöksellä, joka on saapunut unionin tuomioistuimeen 17.10.2011, saadakseen ennakkoratkaisun asiassa
      
         Lowlands Design Holding BV
      
      vastaan
      
         Minister van Financiën,
      
      UNIONIN TUOMIOISTUIN (kuudes jaosto),
      toimien kokoonpanossa: jaoston puheenjohtaja U. Lõhmus sekä tuomarit A. Rosas ja C. G. Fernlund (esittelevä tuomari),
      julkisasiamies: J. Mazák,
      kirjaaja: A. Calot Escobar,
      ottaen huomioon kirjallisessa käsittelyssä esitetyn,
      ottaen huomioon huomautukset, jotka sille ovat esittäneet
      
               —
            
            
               Lowlands Design Holding BV, edustajanaan belastingadviseur G. van Slooten,
            
         
               —
            
            
               Alankomaiden hallitus, asiamiehinään C. M. Wissels ja M. A. M. de Ree,
            
         
               —
            
            
               Euroopan komissio, asiamiehinään L. Bouyon ja F. Wilman,
            
         päätettyään julkisasiamiestä kuultuaan ratkaista asian ilman ratkaisuehdotusta,
      on antanut seuraavan
      
         tuomion
      
      
               1
            
            
               Ennakkoratkaisupyyntö koskee tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 (EYVL L 256, s. 1) liitteessä I, sellaisena kuin se on muutettuna 27.10.2005 annetulla komission asetuksella (EY) N:o 1719/2005 (EUVL L 286, s. 1), olevan yhdistetyn nimikkeistön sekä erityisesti alanimikkeiden 6209 20 00 ja 6211 42 90 tulkintaa.
            
         
               2
            
            
               Tämä pyyntö on esitetty asiassa, jossa asianosaisina ovat Lowlands Design Holding BV -niminen yhtiö (jäljempänä Lowlands Design) ja Minister van Financiën ja joka koskee potkupussien (trappelzakken) tariffiluokittelua.
            
         
         Asiaa koskevat oikeussäännöt
      
      
         Kansainvälinen tariffiluokittelu
      
      
               3
            
            
               Euroopan talousyhteisö hyväksyi harmonoitua tavarankuvaus- ja tavarankoodausjärjestelmää (jäljempänä HS-järjestelmä) koskevan kansainvälisen yleissopimuksen, joka tehtiin Brysselissä 14.6.1983, sekä sen 24.6.1986 tehdyn muutospöytäkirjan (jäljempänä HS-järjestelmästä tehty yleissopimus) 7.4.1987 tehdyllä neuvoston päätöksellä 87/369/ETY (EYVL L 198, s. 1).
            
         
               4
            
            
               Tulliyhteistyöneuvosto, josta on tullut Maailman tullijärjestö (WCO) ja joka perustettiin sen perustamista koskevalla, Brysselissä 15.12.1950 allekirjoitetulla yleissopimuksella, hyväksyy HS-järjestelmästä tehdyn yleissopimuksen 8 artiklassa määrätyin edellytyksin selitykset ja tariffointisuositukset, jotka on antanut HS-järjestelmän komitea eli elin, jonka organisaatiosta määrätään mainitun yleissopimuksen 6 artiklassa. HS-järjestelmästä tehdyn yleissopimuksen 7 artiklan 1 kappaleen mukaisesti komitean tehtäviin kuuluu muun muassa esittää muutoksia kyseiseen sopimukseen ja laatia selityksiä, tariffointisuosituksia ja muita ohjeita HS-järjestelmän tulkitsemiseen opastamiseksi.
            
         
               5
            
            
               HS-järjestelmän nimikkeistön – sellaisena kuin se on vuoden 2005 versiossa, jota sovelletaan pääasiassa – 61 ryhmää, jonka otsikko on ”Vaatteet ja vaatetustarvikkeet, neulosta”, koskevan 6 huomautuksen a alakohdan mukaan sovellettaessa nimikettä 61.11 ”tarkoitetaan ilmaisulla ’vauvanvaatteet ja vaatetustarvikkeet’ enintään 86 cm:n pituisille pikkulapsille tarkoitettuja tavaroita; ilmaisulla tarkoitetaan myös vauvanvaippoja”.
            
         
               6
            
            
               HS-järjestelmän 62 ryhmää, jonka otsikko on ”Vaatteet ja vaatetustarvikkeet, muuta kuin neulosta”, koskevassa 4 huomautuksessa todetaan seuraavaa:
               ”Sovellettaessa nimikettä 62.09:
               
                        a)
                     
                     
                        tarkoitetaan ilmaisulla ’vauvanvaatteet ja -vaatetustarvikkeet’ enintään 86 cm:n pituisille pikkulapsille tarkoitettuja tavaroita; ilmaisulla tarkoitetaan myös vauvanvaippoja;
                     
                  
                        b)
                     
                     
                        tavarat, jotka voidaan luokitella sekä nimikkeeseen 62.09 että tämän ryhmän muihin nimikkeisiin, on luokiteltava nimikkeeseen 62.09.”
                     
                  
         
               7
            
            
               Nimikettä 62.09 koskevassa HS-järjestelmän selityksessä todetaan seuraavaa:
               ”62.09 – Vauvanvaatteet ja -vaatetustarvikkeet.
               6209,10 – villaa tai hienoa eläimenkarvaa
               6209,20 – puuvillaa
               6209,30 – synteettiskuitua
               6209,90 – muuta tekstiiliainetta.
               Tämän ryhmän [4 huomautuksen a alakohdan] mukaisesti sanonnalla ’vauvanvaatteet ja -vaatetustarvikkeet’ tarkoitetaan enintään 86 cm pituisten pikkulasten tavaroita. Sanonta käsittää myös vauvanvaipat.
               Tähän nimikkeeseen kuuluvat mm. [vauvoille tarkoitetut] muuta kuin neulosta olevat kastemekot, potkuhousut, leikkipuvut, leukalaput, kintaat ja muut käsineet, sukkahousut ja tossut, joissa ei ole liimaamalla, ompelemalla eikä muulla tavalla päälliseen kiinnitettyä ulkopohjaa.
               On huomattava, että sellaiset tavarat, jotka voidaan luokitella sekä nimikkeeseen 62.09 että muihin tämän ryhmän nimikkeisiin, kohdistetaan nimikkeeseen 62.09 (ks. tämän ryhmän [4 huomautuksen b alakohta]).
               Tähän nimikkeeseen eivät kuulu vauvanvaipat, jotka on valmistettu paperista, selluloosavanusta tai selluloosakuituharsosta ([nimike] 48.18) tai tekstiilivanusta ([nimike] 56.01). Tähän eivät myöskään kuulu vauvanmyssyt ([nimike] 65.05) tai nimikkeistön muissa ryhmissä tarkemmin yksilöidyt vauvojen vaatetustarvikkeet.”
            
         
         Yhdistetty nimikkeistö
      
      
               8
            
            
               Yhdistetyn nimikkeistön yleisissä tulkintasäännöissä, jotka esitetään asetuksen N:o 2658/87 liitteessä I olevan ensimmäisen osan I osaston A kohdassa, todetaan seuraavaa:
               ”Tavarat luokitellaan yhdistettyyn nimikkeistöön seuraavien periaatteiden mukaisesti.
               
                        1.
                     
                     
                        Nimikkeistön jaksojen, ryhmien tai alaryhmien otsikot ovat ainoastaan ohjeellisia; oikeudellisesti luokittelu määräytyy nimikkeiden sekä asianomaisten jaksojen tai ryhmien huomautusten sanamuodon mukaisesti ja, jollei näistä nimikkeistä ja huomautuksista muuta johdu, seuraavien sääntöjen mukaisesti.
                     
                  – –
               
                        3.
                     
                     
                        Jos tavarat 2 säännön b alakohdan mukaan tai muutoin olisi luokiteltava kahteen tai useampaan nimikkeeseen, ne luokitellaan seuraavasti.
                        
                                 a)
                              
                              
                                 Tavaran kuvaukseltaan yksityiskohtaisinta nimikettä on sovellettava ennen yleisempiä nimikkeitä. Jos kuitenkin kahdessa tai useammassa nimikkeessä kussakin tarkoitetaan ainoastaan osaa sekoitettujen tai kokoonpantujen tavaroiden sisältämistä aineista tai ainoastaan osaa vähittäismyyntiä varten pakattujen sarjojen sisältämistä tavaroista, näitä sekoitetun tai kokoonpannun tavaran nimikkeitä on pidettävä yhtä yksityiskohtaisina, vaikka tavara kuvattaisiin jossakin niistä täydellisemmin tai täsmällisemmin.
                              
                           
                                 b)
                              
                              
                                 Jos sekoitettuja, eri aineista koostuvia tai eri tavaroista kokoonpantuja tavaroita ja vähittäismyyntiä varten pakattujen sarjojen sisältämiä tavaroita ei voida luokitella 3 säännön a alakohdan mukaan, ne luokitellaan sen aineen tai tavaran mukaan, joka antaa tavaroille niiden olennaisen luonteen, jos tällaista perustetta voidaan soveltaa.
                              
                           
                                 c)
                              
                              
                                 Jos tavaroita ei voida luokitella 3 säännön a tai b alakohdan mukaan, ne luokitellaan kyseeseen tulevista nimikkeistä numerojärjestyksessä viimeiseen.
                              
                           
                  – –
               
                        6.
                     
                     
                        Oikeudellisesti tavaroiden luokittelu kunkin nimikkeen alanimikkeisiin määräytyy näiden alanimikkeiden ja niiden huomautusten sanamuodon sekä soveltuvin osin edellä olevien sääntöjen mukaisesti, ottaen kuitenkin huomioon, että ainoastaan samantasoiset alanimikkeet ovat keskenään vertailukelpoisia. Jollei toisin määrätä, tätä sääntöä sovellettaessa otetaan huomioon myös kyseisten jaksojen ja ryhmien huomautukset.”
                     
                  
         
               9
            
            
               Yhdistetyn nimikkeistön toinen osa sisältää XI jakson, joka koskee tekstiiliaineita ja tekstiilitavaroita. Tähän jaksoon kuuluvat 61 ja 62 ryhmä, joista ensiksi mainitun otsikko on ”Vaatteet ja vaatetustavarat, neulosta” ja viimeksi mainitun otsikko ”Vaatteet ja vaatetustavarat, muuta kuin neulosta”. Seuraavat nimikkeet ja alanimikkeet kuuluvat yhdistetyn nimikkeistön 62 ryhmään:
               ”6209 Vauvanvaatteet ja -vaatetustarvikkeet
               – –
               6209 20 00 ‐ puuvillaa
               – –
               6211 Verryttelypuvut, hiihtopuvut sekä uimapuvut ja uimahousut; muut vaatteet
               – –
               
                        —
                     
                     
                        muut naisten ja tyttöjen vaatteet:
                     
                  – –
               6211 42 – – puuvillaa
               – –
               6211 42 90 – – – muut
               – –”
            
         
               10
            
            
               Yhdistetyn nimikkeistön XI jaksoa koskevassa 1 huomautuksessa todetaan seuraavaa:
               ”Tähän jaksoon eivät kuulu:
               – –
               
                        s)
                     
                     
                        94 ryhmän tavarat (esimerkiksi huonekalut, vuodevarusteet, valaisimet ja valaistusvarusteet).”
                     
                  
         
               11
            
            
               Yhdistetyn nimikkeistön 62 ryhmä sisältää lisäksi seuraavat huomautukset:
               
                        ”1.
                     
                     
                        Tähän ryhmään kuuluvat ainoastaan sovitetut tavarat, jotka ovat mistä tahansa muusta tekstiilikankaasta kuin vanusta valmistetut lukuun ottamatta neuletuotteita (muut kuin nimikkeen 6212 tavarat).
                     
                  – –
               
                        4.
                     
                     
                        Sovellettaessa nimikettä 6209:
                        
                                 a)
                              
                              
                                 tarkoitetaan ilmaisulla ’vauvanvaatteet ja -vaatetustarvikkeet’ enintään 86 cm:n pituisille pikkulapsille tarkoitettuja tavaroita; ilmaisulla tarkoitetaan myös vauvanvaippoja;
                              
                           
                  – –
               
                        8.
                     
                     
                        – –
                        Vaatteet, joita ei voida tunnistaa miesten tai poikien eikä naisten tai tyttöjen vaatteiksi, on luokiteltava nimikkeisiin, joihin kuuluvat naisten ja tyttöjen vaatteet.”
                     
                  
         
               12
            
            
               Kyseinen 94 ryhmä kuuluu yhdistetyn nimikkeistön XX jaksoon. Tämän ryhmän otsikko on ”Erinäiset tavarat”. Tähän 94 ryhmään, jonka otsikko on ”Huonekalut; vuoteiden joustinpohjat ja vuodevarusteet, kuten patjat ja tyynyt, sekä niiden kaltaiset pehmustetut sisustavarat; valaisimet ja valaistusvarusteet, muualle kuulumattomat; valokilvet ja niiden kaltaiset tavarat; tehdasvalmisteiset rakennukset”, kuuluu nimike 9404, jossa todetaan seuraavaa:
               ”9404 Vuoteiden joustinpohjat; vuodevarusteet ja niiden kaltaiset sisustustavarat (esim. patjat, täytetyt vuodepeitteet, tyynyt ja pielukset), jousitetut tai millä aineella tahansa täytetyt tai pehmustetut tai huokoisesta kumista tai huokoisesta muovista tehdyt, myös verhoamattomat:
               9404 10 00 ‐ vuoteiden joustinpohjat
               
                        —
                     
                     
                        patjat:
                     
                  9404 21 00 ‐ ‐ huokoista kumia tai huokoista muovia, myös verhoamattomat
               – –
               9404 29 ‐ ‐ muuta ainetta:
               – –
               9404 30 00 ‐ makuupussit.”
            
         
               13
            
            
               Selittävissä huomautuksissa Euroopan yhteisöjen yhdistettyyn nimikkeistöön (EUVL 2006, C 50, s. 1), jotka on julkaistu asetuksen N:o 2658/87 10 artiklan 1 kohdan mukaisesti, todetaan seuraavaa:
               ”6111 Vauvanvaatteet ja -vaatetustarvikkeet, neulosta
               Ks. tämän ryhmän 6 huomautuksen a alakohta.
               Tähän nimikkeeseen kuuluu joukko vaatekappaleita, jotka on tavallisesti tarkoitettu alle 18 kuukauden ikäisille vauvoille. Näitä vaatekappaleita ovat mm. takit, kaavut, tikatut vaatteet, potkupuvut, aamutakit, kaksiosaiset puvut, leikkiasut, pitkät housut, suojahousut, polvihousut, leikkipuvut, liivit, tuulitakit, leningit, hameet, bolerot, jakut, anorakit, viitat, tunikat, puserot, paitapuserot, shortsit, jne.
               Jotkut näistä vaatekappaleista ovat selvästi vauvanvaatteita, ja siksi ne luokitellaan koosta riippumatta tähän nimikkeeseen.
               Näin ollen tähän nimikkeeseen kuuluvat mm.:
               – –
               3.   potkupuvut: vaatekappaleet, joissa on huppu ja hihat ja jotka muodostavat sekä takin että pussin (alareunasta täysin suljetut),
               4.   makuupussit, joissa on hihat tai hiha-aukot.
               Muut vaatekappaleet luokitellaan tähän nimikkeeseen ainoastaan, jos ne sopivat kooltaan enintään 86 cm:n pituisille pikkulapsille (kaupallinen koko 86).
               – –
               6209 Vauvanvaatteet ja -vaatetustarvikkeet
               Nimikkeen 6111 selittävät huomautukset koskevat soveltuvin osin tätä nimikettä.”
            
         
         Pääasia ja ennakkoratkaisukysymys
      
      
               14
            
            
               Lowlands Design teki 3.10.2006 Alankomaiden tullihallinnolle neljä sitovan tariffitiedon saamista koskevaa hakemusta, jotka koskivat tuotteita, joita kuvailtiin ”lasten makuupusseiksi”.
            
         
               15
            
            
               Kyseiset tuotteet ovat kaikki malliltaan ja ominaispiirteiltään samanlaisia. Kyse on kahdesta puuvillaisesta pussista (sisä- ja päällyspussi), jotka on tarkoitettu käytettäväksi yhdessä ja joissa molemmissa on tiukka pääntie ja hihat. Tuotteen yläosa on leikattu ylävartalon muotoon, ja vyötärön kohdalla on joustava kiristin. Etupuolella on pitkä vetoketju. Pussien takapuolella on keskellä halkio, jonka läpi voidaan työntää turvavyö. Tuotteet poikkeavat toisistaan ainoastaan kokonsa puolesta: koko 86 cm on tarkoitettu vauvoille ja koko 110 cm pikkulapsille.
            
         
               16
            
            
               Lowlands Design katsoi, että tuotteet kuuluvat kaikki yhdistetyn nimikkeistön alanimikkeeseen 9404 30 00, joka koskee ”makuupusseja”, ja että niihin sovelletaan siten 3,7 prosentin tullimaksua.
            
         
               17
            
            
               Alankomaiden tullihallinto katsoi 20. ja 28.11.2006 tekemissään päätöksissä, että pikkulapsille tarkoitetut tuotteet kuuluivat alanimikkeeseen 6211 42 [verryttelypuvut, hiihtopuvut sekä uimapuvut ja uimahousut; – – muut vaatteet, puuvillaa] ja että niihin sovellettiin näin ollen 12 prosentin tullimaksua, kun taas vauvoille tarkoitetut tuotteet kuuluivat alanimikkeeseen 6209 20 00 (Vauvanvaatteet ja -vaatetustarvikkeet – –, puuvillaa) ja niihin sovellettiin 10,5 prosentin tullimaksua.
            
         
               18
            
            
               Sen jälkeen, kun Lowlands Designin valitus oli hylätty ensimmäisessä oikeusasteessa ja muutoksenhaussa, kyseinen yritys teki kassaatiovalituksen Hoge Raad der Nederlandeniin. Lowlands Design katsoo, että kyseiset tuotteet on luokiteltava alanimikkeeseen 9404 30 00 alanimikkeen sanamuodon ja yhdistetyn nimikkeistön XI jakson 1 huomautuksen s alakohdan sanamuodon vuoksi.
            
         
               19
            
            
               Ennakkoratkaisua pyytänyt tuomioistuin toteaa, että kyseiset tuotteet muistuttavat yläosaltaan vaatetta ja alaosaltaan makuupussia. Kyseinen tuomioistuin katsoo, että kun otetaan huomioon tuotteen ominaispiirteet, sen luokittelemista alanimikkeeseen 9404 30 00 ei voida pitää pois suljettuna. Se pohtii, onko nämä tuotteet luokiteltava alanimikkeisiin 6209 20 00 ja 6211 42 90 vai kuuluvatko ne alanimikkeeseen 9404 30 00.
            
         
               20
            
            
               Tässä tilanteessa Hoge Raad der Nederlanden on päättänyt lykätä asian käsittelyä ja esittää unionin tuomioistuimelle seuraavan ennakkoratkaisukysymyksen:
               ”Miten yhdistetyn nimikkeistön alanimikkeitä 6209 20 00, 6211 42 ja 9404 30 00 on tulkittava kyseisten vauvoille ja pikkulapsille tarkoitettujen tavaroiden tariffiluokittelua varten?”
            
         
         Ennakkoratkaisukysymyksen tarkastelu
      
      
               21
            
            
               Ennakkoratkaisua pyytänyt tuomioistuin tiedustelee kysymyksellään unionin tuomioistuimelta lähinnä, onko yhdistettyä nimikkeistöä tulkittava niin, että kokoa 86 cm olevat vauvojen potkupussit ja kokoa 110 cm olevat pikkulasten potkupussit on luokiteltava alanimikkeeseen 6209 20 00 tai 6211 42 90, vai niin, että ne on päinvastoin luokiteltava alanimikkeeseen 9404 30 00.
            
         
               22
            
            
               Yhdistetyn nimikkeistön yleisissä tulkintasäännöissä todetaan, että tavaroiden luokittelu määräytyy etenkin nimikkeiden ja jaksojen tai ryhmien huomautusten sanamuodon mukaisesti ja että jakson tai ryhmän otsikot ovat ainoastaan ohjeellisia.
            
         
               23
            
            
               Tässä on muistutettava vakiintuneesta oikeuskäytännöstä, jonka mukaan oikeusvarmuus ja valvonnan helppous edellyttävät, että tavaroiden tariffiluokittelun ratkaisevana luokitteluperusteena on yleensä oltava tavaroiden objektiivisesti todettavat ominaispiirteet ja ominaisuudet, sellaisina kuin ne on määritelty yhdistetyn nimikkeistön nimiketekstissä sekä sen jaksojen tai ryhmien huomautusten teksteissä (ks. mm. asia C-339/98, Peacock, tuomio 19.10.2000, Kok., s. I-8947, 9 kohta ja asia C-196/10, Paderborner Brauerei Haus Cramer, tuomio 14.7.2011, Kok., s. I-6201, 31 kohta).
            
         
               24
            
            
               Lowlands Design väittää, että kyseisten tuotteiden keskeisenä ominaispiirteenä on se, että ne mahdollistavat sen, että niiden käyttäjä voi nukkua suojassa ja lämpimässä, ja että ne on tarkoitettu käytettäväksi makuupussin tavoin. Lowlands Designin mukaan kyse on siis yhdistetyn nimikkeistön alanimikkeessä 9404 30 00 tarkoitetuista makuupusseista. Alankomaiden hallitus ja komissio sitä vastoin katsovat, että kyseiset tuotteet olisi luokiteltava alanimikkeeseen 6209 20 00 tai alanimikkeeseen 6211 42 90.
            
         
               25
            
            
               On todettava, että ennakkoratkaisua pyytäneen tuomioistuimen esittämän selvityksen mukaan kyseiset tuotteet on kokonsa ja luonteensa perusteella tarkoitettu yksinomaan vauvojen ja pikkulasten käyttöön. Kyseisissä tuotteissa on monia vaatteille ominaisia ominaispiirteitä. Niiden yläosan leikkaus myötäilee vartalon muotoa. Niissä on pääntie, hihat, edessä vetoketjukiinnitys ja vyötärön kohdalla joustava kiristin. Kyseisten tuotteiden alaosa on kokonaan suljettu, kuten makuupussissa.
            
         
               26
            
            
               Viimeksi mainitusta ominaispiirteestä on todettava, että nimike 9404 kuuluu yhdistetyn nimikkeistön 94 ryhmään, jonka otsikko on ”Huonekalut; vuoteiden joustinpohjat ja vuodevarusteet, kuten patjat ja tyynyt, sekä niiden kaltaiset pehmustetut sisustavarat; valaisimet ja valaistusvarusteet, muualle kuulumattomat; valokilvet ja niiden kaltaiset tavarat; tehdasvalmisteiset rakennukset”. Nimikkeen sanamuodossa mainitaan ”vuoteiden joustinpohjat; vuodevarusteet ja niiden kaltaiset sisustustavarat – –, jousitetut tai millä aineella tahansa täytetyt tai pehmustetut”. Alanimike 9404 30 00 puolestaan koskee yleisesti ”makuupusseja” ilman, että siinä yksilöitäisiin tämän tavaralajin osalta muita sivutuotteita niiden ominaispiirteiden perusteella.
            
         
               27
            
            
               Yhdistetyn nimikkeistön 62 ryhmään, joka koskee ”Vaatteita ja vaatetustarvikkeita, muuta kuin neulosta”, kuuluva nimike 6209 sitä vastoin koskee ”Vauvanvaatteita ja -vaatetustarvikkeita” ja alanimike 6209 20 00 tarkemmin puuvillaisia vauvanvaatteita ja -vaatetustarvikkeita. Pääasiassa kyseessä olevia tuotteita on kuitenkin yläosansa ominaispiirteiden vuoksi pidettävä yhdistetyn nimikkeistön XI jaksoon kuuluvina vaatteina eikä yhdistetyn nimikkeistön XX jakson 94 ryhmään kuuluvina vuodevarusteina.
            
         
               28
            
            
               Yhdistetyn nimikkeistön nimikkeeseen 6209 sovellettavista selittävistä huomautuksista käy lisäksi ilmi, että kyseinen nimike koskee – HS-järjestelmän 6209 nimikkeen tulkintaa koskevassa selityksessä todetun tavoin – joukkoa pikkulapsille tarkoitettuja tavaroita, kuten potkupukuja ja leikkipukuja. Vaikka näiden tuotteiden ominaispiirteet eivät ole samoja kuin pääasiassa kyseessä olevien tuotteiden ominaispiirteet, ne ovat kuitenkin samankaltaisia. Yhdistetyn nimikkeistön nimikkeen 6209 selittävissä huomautuksissa mainitaan nimenomaisesti tietyntyyppiset makuupussit, joissa on hihat tai hiha-aukot ja jotka on tavallisesti tarkoitettu alle 18 kuukauden ikäisille lapsille.
            
         
               29
            
            
               Lowlands Design väittää tältä osin, että yhdistetyn nimikkeistön nimikkeen 6209 selittävät huomautukset ovat ristiriidassa yhdistetyn nimikkeistön XI jakson 94 ryhmän 1 huomautuksen s alakohdan kanssa, sillä viimeksi mainitussa säännöksessä nimenomaisesti suljetaan tämän jakson soveltamisalan ulkopuolelle yhdistetyn nimikkeistön XX jakson 94 ryhmässä luetellut tuotteet, joihin lukeutuvat alanimikkeessä 9404 30 00 mainitut makuupussit. On kuitenkin todettava, että mainitun jakson huomautus on ymmärrettävä niin, että siinä ainoastaan todetaan, että 94 ryhmään luokitellut tuotteet eivät kuulu XI jaksoon.
            
         
               30
            
            
               Kun otetaan huomioon yhdistetyn nimikkeistön 3 yleisen tulkintasäännön a alakohta, josta seuraa, että yksityiskohtaisinta nimikettä on sovellettava ennen yleisempiä nimikkeitä, pääasiassa kyseessä olevat tuotteet eivät kuitenkaan kuulu alanimikkeeseen 9404 30, vaan ne on lähtökohtaisesti luokiteltava alanimikkeeseen 6209 20 00.
            
         
               31
            
            
               Tältä osin yhdistetyn nimikkeistön 62 ryhmän 4 huomautuksessa todetaan – kuten HS-järjestelmän 62 ryhmän 4 huomautuksessa –, että nimikkeen 6209 ilmaisulla ”vauvanvaatteet ja -vaatetustarvikkeet” tarkoitetaan enintään 86 cm:n pituisille pikkulapsille tarkoitettuja tavaroita.
            
         
               32
            
            
               Yhdistetyn nimikkeistön nimikkeeseen 6209 sovellettavassa selittävässä huomautuksessa todetaan, että tähän nimikkeeseen kuuluu joukko vaatekappaleita, jotka on tavallisesti tarkoitettu alle 18 kuukauden ikäisille lapsille, ja että jotkut näistä vaatekappaleista ovat selvästi vauvanvaatteita ja siksi ne luokitellaan koosta riippumatta tähän nimikkeeseen. Kyseisen selittävän huomautuksen mukaan tähän nimikkeeseen kuuluvat näin ollen potkupuvut ja makuupussit, joissa on hihat tai hiha-aukot, ja muut vaatteet luokitellaan nimikkeeseen 6209 ”ainoastaan, jos ne sopivat kooltaan enintään 86 cm:n pituisille [lapsille] (kaupallinen koko 86)”.
            
         
               33
            
            
               On muistutettava, että yhdistetyn nimikkeistön selittävien huomautusten, joilla ei korvata HS-järjestelmän selityksiä vaan täydennetään niitä ja joita luetaan yhdessä niiden kanssa, on oltava sisällöltään yhdistetyn nimikkeistön säännösten mukaisia eikä niillä voida muuttaa kyseisten säännösten soveltamisalaa (yhdistetyt asiat C-288/09 ja C-289/09, British Sky Broadcasting Group ja Pace, tuomio 14.4.2011, Kok., s. I-2851, 64 kohta).
            
         
               34
            
            
               Näiden tulkintaperiaatteiden mukaan on katsottava, että pääasiassa kyseessä olevien puuvillaisten tuotteiden kaltaiset tuotteet on luokiteltava alanimikkeeseen 6209 20 00, jos ne kokonsa vuoksi sopivat enintään 86 cm:n pituisille lapsille, mikä ennakkoratkaisua pyytäneen tuomioistuimen on varmistettava. Ellei näin ole, yhdistetyn nimikkeistön 62 ryhmän 4 huomautuksen sanamuoto ei sulje pois näiden tuotteiden luokittelemista nimikkeeseen 6209. Viimeksi mainitussa tapauksessa, ja kun tämäntyyppisille tuotteille ei ole olemassa erityistä nimikettä, on yhdistetyn nimikkeistön 3 yleisen tulkintasäännön c alakohdan mukaan katsottava, että mainitut tuotteet kuuluvat alanimikkeeseen 6211 42 90, joka koskee ”naisten ja tyttöjen vaatteiden, puuvillaa” lajia ”muut”.
            
         
               35
            
            
               Näin ollen esitettyyn kysymykseen on vastattava, että yhdistettyä nimikkeistöä on tulkittava niin, että pääasiassa kyseessä olevien potkupussien kaltaiset potkupussit on luokiteltava alanimikkeeseen 6209 20 00, koska ne ovat ”vauvanvaateita ja -vaatetustarvikkeita, puuvillaa”, jos ne kokonsa vuoksi sopivat enintään 86 cm:n pituisille lapsille. Ellei näin ole, nämä tuotteet on luokiteltava alanimikkeeseen 6211 42 90, koska ne ovat ”muita naisten ja tyttöjen vaatteita, puuvillaa”.
            
         
         Oikeudenkäyntikulut
      
      
               36
            
            
               Pääasian asianosaisten osalta asian käsittely unionin tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikulujen korvaamisesta. Oikeudenkäyntikuluja, jotka ovat aiheutuneet muille kuin näille asianosaisille huomautusten esittämisestä unionin tuomioistuimelle, ei voida määrätä korvattaviksi.
            
          
            
               Näillä perusteilla unionin tuomioistuin (kuudes jaosto) on ratkaissut asian seuraavasti:
            
          
               
                  
                     Tariffi- ja tilastonimikkeistöstä ja yhteisestä tullitariffista 23.7.1987 annetun neuvoston asetuksen (ETY) N:o 2658/87 liitteessä I, sellaisena kuin se on muutettuna 27.10.2005 annetulla komission asetuksella (EY) N:o 1719/2005, olevaa yhdistettyä nimikkeistöä on tulkittava niin, että pääasiassa kyseessä olevien potkupussien kaltaiset potkupussit on luokiteltava alanimikkeeseen 6209 20 00, koska ne ovat ”vauvanvaatteita ja -vaatetustarvikkeita, puuvillaa”, jos ne kokonsa vuoksi sopivat enintään 86 cm:n pituisille lapsille. Ellei näin ole, nämä tuotteet on luokiteltava alanimikkeeseen 6211 42 90, koska ne ovat ”muita naisten ja tyttöjen vaatteita, puuvillaa”.
                  
               
             
               
                  
                     Allekirjoitukset
                  
               
            (
            *1
         )	Oikeudenkäyntikieli: hollanti.